
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας
Θέμα: Κατάρρευση σοβάδων σε αίθουσα του 21ου Δημοτικού Σχολείου Αθηνών, ευτυχώς χωρίς παιδιά εκείνη την ώρα – Να το χαίρεστε το πρόγραμμα Μαριέττα Γιαννάκου! Απαιτούμε ελέγχους σε όλα τα σχολεία και ασφαλή κτήρια!
Την Παρασκευή 8 Μαΐου το μεσημέρι, στο 21ο Δημοτικό Σχολείο Αθηνών σε μια ευτυχώς άδεια αίθουσα κατέρρευσαν σοβάδες αποκαλύπτοντας για ακόμα μια φορά την επικίνδυνη αδιαφορία της δημοτικής αρχής προς τα σχολεία και της πολιτικής του υπουργείου παιδείας και της κυβέρνησης που νομοθετούν την συνεχή υποβάθμιση τους (βλ. κατάργηση των σχολικών επιτροπών).

Το συμβάν έγινε μεσημεριανή ώρα και ευτυχώς δεν υπήρχαν παιδιά στην τάξη. Από τον δήμο τεχνικός και εργάτες έλεγξαν τον όροφο όπου έπεσαν σοβάδες, βρήκαν αντίστοιχα προβλήματα και σε άλλες αίθουσες, καθόρισαν την επισκευή τους αλλά δεν έλεγξαν όλο το κτήριο. 
Μας εξοργίζει αλλά δε μας δημιουργεί έκπληξη. Στη συνάντηση που πραγματοποίησε το ΔΣ του συλλόγου μας με τους αντιδημάρχους τεχνικών υπηρεσιών και παιδείας μας το δήλωσαν κυνικά. Θα επισκευάζεται ότι καταρρέει. Δεν υπάρχουν κονδύλια ούτε για πρόσθετους ελέγχους ούτε για εκτεταμένες επισκευές. Να σημειώσουμε εδώ ότι ενώ είχε προηγηθεί πριν το Πάσχα συνάντηση με τον αντιδήμαρχο παιδείας όπου καταθέσαμε όλα τα θέματα χωρίς να πάρουμε την παραμικρή απάντηση, ακολούθησε νέα συνάντηση με τους δύο αντιδημάρχους και επαναλήφθηκε το ίδιο ακριβώς σκηνικό. «Δεν ξέρω, δεν απαντώ, στείλτε τα μας γραπτά να τα δούμε…». Να τους στείλουμε γραπτά αυτά που τους εκθέσαμε και τα σημείωσαν -υποτίθεται- και τις δύο φορές στις συναντήσεις μας και τα έχουν στείλει τα σχολεία κατ’ επανάληψη!
Το απολύτως εξοργιστικό είναι ότι τον Σεπτέμβριο, ο κ. Πιερρακάκης στον αγιασμό του συγκροτήματος 21ο-165ο ΔΣ και 37ο νηπ., διαφήμιζε την αναβάθμιση των σχολείων με το πρόγραμμα «Μαριέττα Γιαννάκου» με αναρτήσεις στα Μέσα Κοινωνικής Δικτύωσης. Και λίγους μήνες μετά καταρρέουν τα ταβάνια και από τύχη δε συμβαίνουν ατυχήματα. Πόσος κυνισμός κι υποκρισία! Τελικά τι κάνουν με το πρόγραμμα Μαριέττα Γιαννάκου; Από την πρώτη στιγμή έχουμε τοποθετηθεί. Με προγράμματα όπως το «Μαριέττα Γιαννάκου» με χορηγούς τράπεζες, διαφημίζουν ότι υλοποιούν επισκευές στα σχολεία όταν στην ουσία πρόκειται απλώς για ένα βάψιμο και μια ανακαίνιση τουαλετών. Μπαλώματα στο 5% των σχολικών κτηρίων! Και μάλιστα χωρίς να εξασφαλίζονται ότι θα γίνουν οι εργασίες που έχουν ανάγκη τα σχολεία και όχι τα διαφημιστικά προγράμματα των τραπεζών και τα κέρδη των μεγαλοεργολάβων των απευθείας αναθέσεων! Τα προγράμματα αυτά έχουν σκοπιμότητα και αυτή δεν είναι η συμβολή στη δημόσια εκπαίδευση αλλά από τη μια στο ξέπλυμα των χορηγών τραπεζών και από την άλλη στην εμπλοκή της αγοράς στη δημόσια εκπαίδευση. Γι’ αυτό άλλωστε, έχουμε καταγγείλει πολλές φορές τις χορηγίες και τα προγράμματα σύμπραξης δημόσιου κι ιδιωτικού τομέα ΣΔΙΤ.
Αυτό αποδεικνύεται με τραγικό τρόπο και στην περίπτωση του 21ου ΔΣ Αθήνας! 
Τα σχολεία της Α’ Αθήνας είναι πολύ παλιά κτίρια, ασυντήρητα για χρόνια, ενώ συνεχώς δημοσιεύονται καταγγελίες για ζημιές και προβλήματα στις υποδομές που φτιάχνονται πρόχειρα και ξαναχαλάνε ή χρονίζουν χωρίς να διορθώνονται. Τα σχολεία μας λειτουργούν καθημερινά με σοβαρές ελλείψεις σε συντήρηση και χωρίς ουσιαστικό προληπτικό έλεγχο. Στο συγκεκριμένο συγκρότημα μάλιστα, συστεγάζεται ένα δημοτικό και ένα νηπιαγωγείο τα οποία έχουν στριμωχτεί σε ένα πολύ παλιό κτίριο ενώ ο τοίχος που χωρίζει το προαύλιό τους με το διπλανό εγκαταλελειμμένο κτίριο είναι κι αυτός υπό διάλυση το οποίο έχει καταγγελθεί στον δήμο πολλές φορές. Αλλά αυτές οι επισκευές, φαίνεται, δεν ήταν στις προδιαγραφές των εργολαβιών του «Μαριέττα Γιαννάκου». 

Απαιτούμε τον άμεσο έλεγχο όλου του συγκροτήματος, την επισκευή όλων των δομικών στοιχείων ώστε να είναι ασφαλές και την επισκευή του μεσότοιχου που είναι υπό κατάρρευση.
Ως εδώ ο εμπαιγμός! Υπουργείο και κυβέρνηση έχουν παρατήσει στο έλεός τους τα δημόσια σχολεία της χώρας με πλήρη υποχρηματοδότηση της παιδείας αφού χρήματα και πόροι δίνονται για τον πόλεμο και τους εξοπλισμούς και όχι για τα κοινωνικά αγαθά. 

Καλούμε όλους τους/τις συναδέλφους να προχωρήσουν:

· Σε άμεσες υπηρεσιακές ενέργειες, με έγγραφες αναφορές προς τις αρμόδιες αρχές για κάθε πρόβλημα που εντοπίζεται.

· Σε συλλογική διεκδίκηση μέσα από τον Σύλλογό μας, με παρεμβάσεις και κινητοποιήσεις.

· Σε κοινή δράση με το γονεϊκό κίνημα, ώστε να διαμορφωθεί ένα ισχυρό μέτωπο υπεράσπισης της ασφάλειας και της αξιοπρέπειας στη σχολική ζωή.

Απαιτούμε:
· Άμεσο, πλήρη και ουσιαστικό έλεγχο της στατικής επάρκειας και της ασφάλειας όλων των σχολικών κτιρίων του Συλλόγου μας.

· Επείγουσες εργασίες αποκατάστασης των ζημιών, χωρίς καμία έκπτωση στην ασφάλεια μαθητών και εκπαιδευτικών. Εδώ και τώρα να ικανοποιηθούν ΟΛΑ τα αιτήματα ΟΛΩΝ των σχολείων τα οποία ΠΟΛΛΕΣ φορές έχουν κοινοποιηθεί στο  δήμο, τις σχολικές επιτροπές και να σταματήσει ο εμπαιγμός των εκπαιδευτικών και των γονιών

· Διακοπή κάθε επικίνδυνης «επισκευής εν ώρα λειτουργίας» που μετατρέπει τα σχολεία σε εργοτάξια.

· Μόνιμη, επαρκή και αποκλειστικά δημόσια χρηματοδότηση για τη συντήρηση και αναβάθμιση των σχολικών υποδομών.

· Νέα κτίρια σχολείων με όλες τις αναγκαίες και κατάλληλες υποδομές, χρηματοδότηση και προσωπικό για τα σχολεία μας!

· Κρατική χρηματοδότηση για την πλήρη κάλυψη της λειτουργίας όλων των σχολείων 
ΓΙΑ ΤΟ ΔΣ

